ΚΑΝΟΝΙΣΜΟΣ (ΕΚ) αριθ. 1127/1999 ΤΗΣ ΕΠΙΤΡΟΠΗΣ

της 28ης Μαΐου 1999

για τροποποίηση του κανονισμού (ΕΟΚ) αριθ. 3719/88 περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 923/96 της Επιτροπής(2), και ιδίως το άρθρο 9 παράγραφος 2, καθώς και τις αντίστοιχες διατάξεις των άλλων κανονισμών περί κοινής οργάνωσης αγοράς για τα γεωργικά προϊόντα,

Εκτιμώντας:

(1) ότι, σύμφωνα με το άρθρο 14 παράγραφος 4 του κανονισμού (ΕΟΚ) αριθ. 3719/88 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 168/1999(4), δεν απαιτείται καμία εγγύηση για τα πιστοποιητικά που εκδίδονται για τις εξαγωγές προς τρίτες χώρες στο πλαίσιο της μη κοινοτικής επισιτιστικής βοήθειας που πραγματοποιείται από αναγνωρισμένες από την Επιτροπή ανθρωπιστικές οργανώσεις, σύμφωνα με τη διαδικασία της επιτροπής διαχείρισης· ότι η τελευταία έγκριση των ανθρωπιστικών οργανώσεων από την Επιτροπή ίσχυε έως τις 30 Ιουνίου 1995·

(2) ότι για να διευκολυνθούν οι ενέργειες ανθρωπιστικής βοήθειας, είναι αναγκαίο να διενεργηθεί νέα έγκριση των οργανώσεων ανθρωπιστικής βοήθειας· ότι προκειμένου να εξασφαλιστεί ένας αποτελεσματικότερος έλεγχος των ενεργειών αυτών, ενδείκνυται να περιοριστεί η εν λόγω έγκριση στο κράτος μέλος εξαγωγής· ότι, κατά συνέπεια, πρέπει να εναπόκειται στο κράτος μέλος εξαγωγής η έγκριση των οργανώσεων ανθρωπιστικής βοήθειας·

(3) ότι πρέπει να προσαρμοστούν οι ενδείξεις που εμφαίνονται στο έντυπο του πιστοποιητικού εξαγωγής προκειμένου να ληφθεί υπόψη η καθιέρωση του ευρώ· ότι πρέπει να προβλεφθούν μεταβατικά μέτρα για να καταστεί δυνατή η χρησιμοποίηση του αποθέματος πιστοποιητικών·

(4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3719/88 τροποποιείται ως εξής:

1. Στο άρθρο 14, η παράγραφος 4 αντικαθίσταται από το ακόλουθο κείμενο:

"4. Δεν απαιτείται εγγύηση για τα πιστοποιητικά εξαγωγής που εκδίδονται για εξαγωγές προς τρίτες χώρες στο πλαίσιο μη κοινοτικών ενεργειών επισιτιστικής βοήθειας, οι οποίες πραγματοποιούνται από φιλανθρωπικούς οργανισμούς αναγνωρισμένους, για το σκοπό αυτό, από το κράτος μέλος εξαγωγής. Το κράτος μέλος ανακοινώνει αμέσως στην Επιτροπή τους αναγνωρισμένους φιλανθρωπικούς οργανισμούς.

Τα πιστοποιητικά αυτά πρέπει να αποστέλλονται στον οργανισμό εκδόσεως το ταχύτερο δυνατό και, το αργότερο, κατά την ημερομηνία λήξης της περιόδου ισχύος."

2. Η ένδειξη "συνολικό ποσό της εγγύησης σε εθνικό νόμισμα" που εμφαίνεται στη θέση 11 του υποδείγματος για την κατάρτιση των πιστοποιητικών εξαγωγής AGREX, το οποίο περιλαμβάνεται στο παράρτημα Ι του κανονισμού (ΕΟΚ) αριθ. 3719/88, αντικαθίσταται από την ένδειξη "συνολικό ποσό της εγγύησης".

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Οι υποβαλλόμενες αιτήσεις πιστοποιητικών εξαγωγής, καθώς και τα πιστοποιητικά και τα αποσπάσματα πιστοποιητικών που εκδίδονται έως τις 30 Ιουνίου 2000, μπορούν να συνταχθούν με τη συμπλήρωση εντύπων ανταποκρινόμενων στο υπόδειγμα που εμφαίνεται στο παράρτημα Ι του κανονισμού (ΕΟΚ) αριθ. 3719/88 πριν από την έναρξη ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαΐου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 126 της 24.5.1996, σ. 37.

(3) ΕΕ L 331 της 2.12.1988, σ. 1.

(4) ΕΕ L 19 της 26.1.1999, σ. 4.